ח"כ דב חנין (חד"ש) דורג במקום הראשון במדד "המשמר החברתי" כחבר הכנסת החברתי ביותר. אחריו דורגו הח"כים איתן כבל (עבודה) הח"כ הפורש משה מזרחי (עבודה) ואילן גילאון (מרצ). ח"כ דוב ליפמן (יש עתיד) זכה למקום הגבוה ביותר מבין ח"כ הקואליציה-24, ואחריו, מהקואליציה ח"כ בועז טופורובסקי (יש עתיד) במקום 30.

ח"כ אורלי לוי אבקסיס (ישראל ביתנו) שנחשבת כמחוקקת חברתית מצטיינת קיבלה את המקום ה-53. ח"כים מהקואליציה מתבקשים להתנגד להצעות חוק חברתיות שהממשלה מתנגדת להן, ורבים מהם מתנגדים או נעדרים במקרים רבים מההצבעה.

רה"מ בנימין נתניהו זכה בדירוג במקום ה-119, יאיר לפיד שכיהן כשר האוצר במקום ה-111, נפתלי בנט במקום ה-110 ציפי לבני במקום 97 ואביגדור ליברמן במקום ה-95.

סיעת מרצ שבאופוזיציה זכתה לדירוג הגבוה ביותר במדד החברתי לכנסת ה-19 של המשמר החברתי, עם ציון ממוצע של 85.7 נקודות. ואילו סיעת הבית היהודי שבקואליציה דורגה במקום הנמוך ביותר, עם ציון ממוצע של 5.1 נקודות. במקום השני דורגה מפלגת העבודה ובמקום השלישי דורגה חד"ש.

עברו לתצוגת גלריה צילום: אייל טואג

הסיעה שהפגינה את הנוכחות הגבוהה ביותר בהצבעות בנושאים חברתיים-כלכליים היא יש עתיד.

המדד החברתי שמפרסם המשמר החברתי בתום כל כנס של הכנסת, בודק כיצד הצביעו חברי הכנסת על הצעות חוק בתחום החברתי-כלכלי. הצבעה בהתאם לערכי המדד החברתי מזכה את חבר הכנסת בנקודה חיובית; הצבעה הפוכה מזכה אותו בנקודה שלילית.